CELEX: 32012D0076
Language: hu
Date: 2012-02-09 00:00:00
Title: 2012/76/EU: A Bizottság végrehajtási határozata ( 2012. február 9. ) a 2008/106/EK európai parlamenti és tanácsi irányelv értelmében Uruguaynak a tengerészek képzése és képesítése tekintetében történő elismeréséről (az értesítés a C(2012) 619. számú dokumentummal történt)  EGT-vonatkozású szöveg

11.2.2012   
            
            
               HU
            
            
               Az Európai Unió Hivatalos Lapja
            
            
               L 38/46
            
         A BIZOTTSÁG VÉGREHAJTÁSI HATÁROZATA
   (2012. február 9.)
   a 2008/106/EK európai parlamenti és tanácsi irányelv értelmében Uruguaynak a tengerészek képzése és képesítése tekintetében történő elismeréséről
   (az értesítés a C(2012) 619. számú dokumentummal történt)
   (EGT-vonatkozású szöveg)
   (2012/76/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a tengerészek képzésének minimumszintjéről szóló, 2008. november 19-i 2008/106/EK európai parlamenti és tanácsi irányelvre (1) és különösen annak 19. cikke (3) bekezdésének első albekezdésére,
   tekintettel Spanyolország 2006. február 14-i kérésére,
   mivel:
   
               (1)
            
            
               A 2008/106/EK irányelvvel összhangban a tagállamok dönthetnek úgy, hogy a harmadik országok által a tengerészek részére kiállított, megfelelő bizonyítványokat elfogadják, feltéve, hogy az érintett harmadik országot a Bizottság elismeri. E harmadik országoknak teljesíteniük kell a Nemzetközi Tengerészeti Szervezet (IMO) 1995-ben felülvizsgált, a tengerészek képzéséről, képesítéséről és az őrszolgálat ellátásáról szóló 1978. évi nemzetközi egyezményében (2) (STCW-egyezmény) foglalt valamennyi követelményt.
            
         
               (2)
            
            
               2006. február 14-i levelében Spanyolország benyújtotta az Uruguay elismerése iránti kérelmét. E kérés nyomán a Bizottság értékelte a képzés és a képesítési bizonyítványok kiállításának uruguayi rendszerét annak ellenőrzése céljából, hogy az ország teljesíti-e az STCW-egyezményben meghatározott követelményeket, és hozott-e megfelelő intézkedéseket a képesítési bizonyítványokkal kapcsolatos csalások megakadályozására. Ez az értékelés az Európai Tengerbiztonsági Ügynökség szakértői által 2007 júniusában készített vizsgálat eredményeire támaszkodott. A vizsgálat során a képzési és képesítési rendszerben feltártak bizonyos hiányosságokat.
            
         
               (3)
            
            
               A Bizottság jelentésben tájékoztatta a tagállamokat az értékelés eredményéről.
            
         
               (4)
            
            
               A Bizottság 2009. február 16-i és 2010. december 8-i levelében felkérte Uruguayt, hogy bocsásson rendelkezésére bizonyítékokat a feltárt hiányosságok kiküszöböléséről.
            
         
               (5)
            
            
               Uruguay 2009. április 30-i és 2011. március 18-i levelében rendelkezésre bocsátotta az arra vonatkozó információkat és bizonyítékokat, hogy a megfelelés értékelésekor feltárt valamennyi hiányosságra vonatkozóan végrehajtották a megfelelő és elégséges korrekciós intézkedéseket.
            
         
               (6)
            
            
               Két hiányosság továbbra is fennáll. Az első hiányosság arra vonatkozik, miszerint a minőségbiztosítási rendszer nem öleli fel az összes igazgatási tevékenységet, például nem terjed ki a képzési programok jóváhagyására. A másik hiányosság a bizonyítványok formátumához kapcsolódik. Uruguayt ezért e tekintetben további korrekciós intézkedések végrehajtására kérték fel. Az említett hiányosságok azonban nem indokolják, hogy a tengerészek oktatásával, képzésével és a képesítési bizonyítványok kiállításával kapcsolatos uruguayi rendszereknek az STCW-egyezmény követelményeinek való megfelelősége teljes egészében megkérdőjeleződjék.
            
         
               (7)
            
            
               A megfelelés értékelésének és az Uruguay által rendelkezésre bocsátott információk kiértékelésének eredményei azt bizonyítják, hogy Uruguay teljesíti az STCW-egyezmény vonatkozó előírásait, és megtette a megfelelő intézkedéseket a képesítési bizonyítványokkal kapcsolatos csalások megakadályozására.
            
         
               (8)
            
            
               Az e határozatban előírt intézkedések összhangban vannak a tengeri közlekedés biztonságával és a hajókról történő szennyezés megelőzésével foglalkozó bizottság véleményével,
            
         ELFOGADTA EZT A HATÁROZATOT:
   1. cikk
   A 2008/106/EK irányelv 19. cikkének alkalmazásában a tengerészek képzésére és képesítésére tekintettel a Bizottság elismeri Uruguayt.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2012. február 9-én.
      
         
            a Bizottság részéről
         
         Siim KALLAS
         
            alelnök
         
      
   
   
      (1)  HL L 323., 2008.12.3., 33. o.
   
      (2)  Az egyezményt a Nemzetközi Tengerészeti Szervezet fogadta el.